
PANEVĖŽIO 5-OSIOS GIMNAZIJOS MOKINIŲ ASMENINIŲ MOBILIŲJŲ
TELEFONŲ IR KITŲ GALINIŲ ĮRENGINIŲ NAUDOJIMO
TVARKOS APRAŠAS

I SKYRIUS
BENDROSIOS NUOSTATOS

1. Panevėžio 5-osios gimnazijos mokinių asmeninių mobiliųjų telefonų ir kitų galinių įrenginių naudojimo Tvarkos aprašas (toliau – Tvarka) nustato mokinių naudojimosi šiais įrenginiais taisykles ir rekomendacijas, kurios yra skirtos gimnazijos mokiniams, mokinių tėvams (globėjams ir rūpintojams).
2. Tvarkos aprašas parengtas vadovaujantis Mokinių asmeninių mobiliųjų telefonų ir kitų informacinių technologijų įrenginių naudojimo ikimokyklinio ugdymo ir bendrojo ugdymo mokykloje rekomendacijomis, patvirtintomis Lietuvos Respublikos švietimo, mokslo ir sporto ministro ir Lietuvos Respublikos sveikatos apsaugos ministro 2025 m. liepos 31 d. įsakymu Nr. V-807/V-726, Lietuvos Respublikos švietimo įstatymo pakeitimo įstatymu Nr. XV-842 priimtu 2026 m. balandžio 23 d., Mokinių asmeninių mobiliųjų telefonų ir kitų galinių įrenginių naudojimo Panevėžio miesto savivaldybės ikimokyklinio ir bendrojo ugdymo mokyklose pavyzdiniu tvarkos aprašu 2026 m. birželio 25 d. įsakymu Nr. VI-103
3. Tvarkos tikslas – užtikrinti saugią, ugdymui palankią gimnazijos aplinką, kurioje apibrėžtos asmeninių informacinių technologijų įrenginių naudojimo taisyklės, padedančios gimnazistams ugdyti atsakingo ir sąmoningo technologinių įrenginių naudojimo įgūdžius.
4. Asmeniniai mobilieji telefonai ir kiti galiniai įrenginiai Tvarkoje suprantami kaip mokinio disponuojama informacinė ir komunikacinė įranga, skirta skambinti ir (arba) susirašinėti teksto, garso žinutėmis, klausyti, žiūrėti, dalintis garso ir vaizdo įrašais, ir (arba) naršyti internete, fotografuoti ir (arba) kitiems su ugdymu nesusijusiems tikslams.

II SKYRIUS
MOKINIŲ ASMENINIŲ MOBILIŲJŲ TELEFONŲ IR KITŲ GALINIŲ ĮRENGINIŲ
NAUDOJIMO GIMNAZIJOJE ATVEJAI IR IŠIMTYS

5. Mokiniui, atsinešusiam į gimnaziją mobilųjį telefoną ar kitą galinį įrenginį (išmanųjį laikrodį, planšetę, nešiojamą kompiuterį), draudžiama jais naudotis (įrenginys negali būti laikomas rankoje, ant suolo, drabužių kišenėje ar kitoje lengvai pasiekiamoje vietoje) pamokų ir gimnazijoje vykstančių renginių metu, išskyrus atvejus, kai jie naudojami kaip mokytojo suplanuota pamokos mokymo priemonė.
6. Prieš pamoką telefonų ir kitų įrenginių garsas turi būti išjungtas.
7. Per pamokas mokinių mobilieji telefonai ir kiti galiniai įrenginiai turi būti laikomi mokytojo nurodytoje vietoje arba kuprinėse. 
8. Išimtinais atvejais, pamokų metu, kai reikia nedelsiant susisiekti su tėvais (globėjais, rūpintojais), mokytojui leidus, galima paskambinti tėvams (globėjams, rūpintojams).
9. Turėti telefoną sveikatos būklės stebėjimui gali tie mokiniai, kurių tėvai (globėjai, rūpintojai) kreipiasi raštu į gimnazijos direktorių ir nurodo tikslias priežastis. Gimnazijos direktoriui leidus, mokiniui suteikiama teisė turėti telefoną / įrenginį. Gimnazijos direktorius apie leidimą turėti telefoną / įrenginį informuoja klasės vadovą, mokytojus, švietimo pagalbos specialistus. Žaisti internetinius žaidimus ar naudotis socialiniais tinklais pamokų ir gimnazijoje vykstančių renginių metu griežtai draudžiama. Jei mokinys pažeidžia nustatytą tvarką, apie tai yra informuojami tėvai.
10. Pertraukų metu mobiliaisiais telefonais / įrenginiais mokiniai gali naudotis laikydamiesi saugaus elgesio taisyklių ir netrukdant kitiems bendruomenės nariams.
11. Draudžiama asmeniniu mobiliuoju telefonu ir kitais galiniais įrenginiais:
11.1. filmuoti ar fotografuoti be kito asmens sutikimo;
11.2. platinti įrašus, kurie pažeidžia asmens privatumą, orumą ar teisės aktus;
11.3. vykdyti patyčias ar kitą netinkamą veiklą virtualioje erdvėje.
12. Jei mokinys pirmą kartą pažeidžia šios Tvarkos nuostatas, mokytojas mokinį įspėja žodžiu, primena Tvarkos reikalavimus, pareikalauja, kad mokinys nedelsiant padėtų įrenginį į nustatytą laikymo vietą iki pamokos ar veiklos pabaigos ir fiksuoja pažeidimą. Mokiniui nereaguojant į pastabas žodžiu, mokytojas turi teisę paimti telefoną ir perduoti socialiniam pedagogui, socialiniam pedagogui nesant – administracijos atstovui raštinėje. Klasės vadovas / socialinis pedagogas apie Tvarkos pažeidimą informuoja mokinio tėvus (globėjus, rūpintojus) el. dienyno TAMO pranešimu.  Telefonas laikomas socialinio pedagogo kabinete arba raštinėje ir grąžinamas mokiniui po mokinio pamokų. Visi telefono paėmimo faktai fiksuojami lentelėje (1 priedas).
13. Iš mokinio, pažeidusio Tvarką antrą kartą, mokytojas turi teisę paimti telefoną ir perduoti socialiniam pedagogui, socialiniam pedagogui nesant – administracijos atstovui raštinėje. Klasės vadovas / socialinis pedagogas apie Tvarkos pažeidimą informuoja mokinio tėvus (globėjus, rūpintojus) el. dienyno TAMO pranešimu.  Telefonas laikomas socialinio pedagogo kabinete arba raštinėje ir grąžinamas tik mokinio tėvams (globėjams, rūpintojams) atvykus po mokinio pamokų arba kitu suderintu laiku. Visi telefono paėmimo faktai fiksuojami lentelėje (1 priedas).
14. Jei mokinys atsisako atiduoti ugdymo metu naudojamą telefoną / įrenginį, problemai spręsti mokytojas gali kviestis socialinį pedagogą ar mokyklos administracijos darbuotoją. Fiksuojamas drausmės pažeidimo faktas, informuojami tėvai (globėjai, rūpintojai), mokinio elgesys gali būti svarstomas Vaiko gerovės komisijos posėdyje.

III SKYRIUS
BAIGIAMOSIOS NUOSTATOS

15. Gimnazija už mokinių asmeninių mobiliųjų telefonų ir kitų galinių įrenginių saugumą neatsako.
16. Su Tvarka klasių vadovai pasirašytinai supažindina mokinius ir jų tėvus (globėjus, rūpintojus) susirinkimų metu bei per TAMO dienyną.
17. Mobiliųjų telefonų naudojimosi ugdymo proceso metu Tvarkos aprašas paviešinamas gimnazijos internetinėje svetainėje.
18. Tvarka gali būti koreguojama direktoriaus įsakymu, atsižvelgiant į gimnazijos savivaldos institucijų pasiūlymus.

Mokinių asmeninių mobiliųjų telefonų ir kitų galinių įrenginių naudojimo tvarkos aprašo
1 priedas


 MOKINIŲ NAUDOJIMOSI MOBILIUOJU TELEFONU / ĮRENGINIU
UGDYMO PROCESO METU BE MOKYTOJO LEIDIMO 
REGISTRAVIMO LENTELĖ

